[Foto’s] Groot skenking vir Witbank-werkersVrywiligers help kos aandra. Foto: Verskaf Solidariteit Helpende Hand het op 19 Februarie kospakkies van altesaam agt ton uitgedeel by wat moontlik die eerste van vele uitdeelaksies in die gebied gaan wees. Nagenoeg 2 187 mense is deur die afleggings by onderskeidelik Highveld Steel en Vanchem Vanadium Products geraak, waarvan 300 Solidariteit-lede is. Solidariteit-lede het by ŉ plaaslike kerk bymekaargekom om ŉ ledevergadering te hou, waar ŉ noodplan van die vakbond en Helpende Hand bespreek is. Die vakbond het lede met CV-opdaterings ondersteun en Helpende Hand het kospakkies verskaf om hul nood te verlig. Die kospakkies bevat genoeg nie-bederfbare voedsel vir ŉ gesin van vier vir twee weke. Babadoeke en Wet Wipes is ook uitgedeel. Volgens dr. Danie Brink, hoof uitvoerende beampte van Helpende Hand, is die nood in die Witbank-area onmiddellik en baie groot: “Die mense het nie meer kos in hul kaste gehad nie, maar danksy die kospakkie is die mense se nood tydelik verlig,” het Brink gesê. “Hierdie stap is ook net die eerste tree om die mense van Witbank se nood te verlig. Ons gaan op 4 Maart weer ŉ uitdeelaksie hou en wil mense aanmoedig om ons hande te vat en skenkings te maak.” Beide Brink en Croucamp het vroeër ’n dringende beroep op die publiek gedoen om te help. “Tydens die AMCU-stakings het ons baie hulp van die boere in die Rustenburg-omgewing ontvang. Nou word die land deur droogte en swaar ekonomiese tye geteister. Ons het beslis die publiek se hulp nodig om hierdie mense by te staan en die onmiddellike nood te verlig,” het Brink gesê. Solidariteit en Helpende Hand versoek die publiek om te help deur “Witbank” na 38969 te SMS en R10 aan die afleggingsnoodfonds te skenk, of www.helpwitbank.co.za te besoek vir Helpende Hand se bankbesonderhede om groter skenkings aan die Witbank-afleggingsnoodfonds te maak. Daar is ook ŉ lys van voorgestelde voedselskenkings. Die publiek kan skenkings soos nie-bederfbare voedsel by die volgende kantore aflaai: Solidariteit Witbank Bureau de Paul 2B, Corridorsingel, Roete N4 Besigheidspark, Ben Fleur X11, Emalahleni (Witbank) Kontakpersoon: Cornelius van Leeuwen Sel: 082 870 2030 Centurion Helpende Hand Hoofkantoor – H.v. DF Malan- en Eendrachtstraat, Kloofsig, Centurion Kontakpersoon Johan Nel Tel: 012 644 4390